Student in hegtenis geneem ná studiegeld-foutŉ Foto van ŉ strokie wat wyd op sosiale media gedeel is wat ŉ balans van meer as R13 miljoen in die rekening toon. Foto: Twitter Sibongile Mani (28), die student aan die Walter Sisulu Universiteit (WSU) wat verlede jaar weens ŉ administratiewe fout R14 miljoen studiegeld ontvang het, het Dinsdag op aanklag van diefstal in die landdroshof in Oos-Londen verskyn. Kapt. Anelisa Feni, woordvoerder van die Valke, het gesê Mani is vanoggend in hegtenis geneem nadat sy versoek is om haar by die Valke se provinsiale kantoor aan te meld. Die saak het in Augustus verlede jaar opslae gewek toe ŉ strokie van Mani se banksaldo deur ŉ vriend op sosiale media gedeel is. Dit het toe aan die lig gekom dat daar in Junie 2017 ŉ bedrag van R14,1 miljoen vanaf die nasionale finansiële hulpskema vir studente (NSFAS) aan Mani oorbetaal is weens ŉ administratiewe fout. Die universiteit het later verduidelik dat die fout ingesluip het toe IntelliMali, die diensverskaffer wat die fondsadministrasie namens NSFAS by die WSU bestuur, per ongeluk die astronomiese bedrag aan Mani oorbetaal het. Mani moes eintlik R1 400 ontvang het. Toe die fout uiteindelik opgemerk is, het Mani reeds R818 000 van die geld bestee. IntelliMali het destyds self die geld wat die student gebruik het aan die WSU terugbetaal, voordat die maatskappy ŉ klag van diefstal teen Mani aanhangig gemaak het. Die student het verlede jaar beweer sy het wel die foutiewe transaksie aangemeld, maar “niemand wou haar help om dit reg te stel nie”. Sy is Dinsdag op waarskuwing vrygelaat en moet op 2 Julie weer in die hof verskyn.